**TÉLI REZSICSÖKKENTÉS**

Megjelent a Kormány 1364/2018. (VII. 27.) Korm. határozata a téli rezsicsökkentés végrehajtását követően szükségessé váló további intézkedésekről. A Kormány egyetért azzal, hogy azok a vezetékes gáz- vagy távfűtéstől eltérő fűtőanyagot felhasználó háztartások is egyszeri természetbeni támogatásban részesüljenek a fűtési költségek viselésével összefüggésben, amelyek a téli rezsicsökkentésben korábban nem részesültek.

A természetbeni támogatás forrásbiztosításához felmérést végeznek a kormányhivatalok a nem vezetékes gázzal vagy távfűtéssel fűtő háztartások településenkénti számáról, amelyet a Statisztikai Hivatal ellenőriz.

A Kormány a felmérés keretében lehetővé teszi, hogy**a téli rezsicsökkentésben korábban nem részesült vezetékes gáz- vagy távfűtéstől eltérő fűtőanyagot felhasználó háztartások**

1. **október 15-ig bejelentsék igényüket. A határidő elmulasztása jogvesztő.**

Az igénybejelentéshez kitöltendő nyomtatvány átvehető és benyújtható a Zalakarosi Közös Önkormányzati Hivatal Titkárságán ügyfélfogadási időben. A nyomtatvány letölthető az alábbi linkre kattintva:

[Téli rezsicsökkentés](http://onkormanyzat.zalakaros.hu/dl/proc?f=7bea33b3176b52cb79da7489f11b15f3b15d7c711169baac7ab65cddc0f8507d)

Az önkormányzatok összesítik és haladéktalanul továbbítják az igénybejelentéseket a Belügyminisztériumnak.

Felhívjuk a figyelmet, hogy a határozat értelmében

a) **háztartás** alatt a szociális igazgatásról és szociális ellátásokról szóló 1993. évi III. törvény 4. § (1) bekezdése alapján az egy lakásban együtt lakó, ott bejelentett lakóhellyel vagy tartózkodási hellyel rendelkező személyek közössége értendő,

b) az igénybejelentés feltétele annak tudomásul vétele a bejelentő részéről, hogy az Országos Katasztrófavédelmi Főigazgatóság **ellenőrzi**, hogy a bejelentő háztartása **korábban téli rezsicsökkentésben nem részesült**,

c) a természetbeni támogatás a fűtőanyagra vonatkozik, a támogatás **nem fedezi** az egyéb, például **a szállítási, darabolási költségeket**.

A helyi önkormányzatok által elvégzett igényfelmérés eredményéről a belügyminiszter tájékoztatja a Kormányt, és javaslatot tesz a forrásbiztosítás módjára.

Szabóné Dr. Csányi Marianna

Jegyző